Dva snažna potresa pogodila su u nedjelju ujutro Zagreb i okolicu. U tijeku je saniranje štete, a premijer Andrej Plenković je rekao da se još ne zna razina oštećenja jer se ona nalaze i unutar, a ne samo izvan zgrada. Iako su oštećene i neke bolnice, ministar zdravstva Vili Beroš rekao je da većina zdravstvenih ustanova funkcionira na odgovarajući način i da su pacijenti zbrinjeni.

Zagreb i okolicu u ranim jutarnjim satima pogodila su dva snažna potresa. Prvi je bio magnitude 5,5, a drugi 5,0 po Richteru. Nakon ta dva potresa zabilježeno je tridesetak slabijih.

Najoštećenije su zgrade u samom centru Zagreba te još uvijek traje čišćenje tog dijela grada. Mnogi ljudi iz centra se više ne mogu vratiti u svoje dome i za njih je organiziran smještaj u Studentskom domu Cvjetno naselje.

Ministar zdravstva Vili Beroš rekao je da, usprkos šteti, većina zdravstvenih ustanova funkcionira na odgovarajući način te da su pacijenti zbrinjeni.

Grad Zagreb je uveo besplatnu telefonsku liniju 0800 8805 za građane izravno pogođene potresom.

Tijek događaja pratite u nastavku:

22:36 Evakuira se klinika na Jordanovcu, jer su statičari nakon potresa procijenili kako je zgrada visokorizična. Više čitajte OVDJE.

21:25 Iz riječkog Kliničkog bolničkog centra u nedjelju su izvijestili da je novim koronavirusom zaražen liječnik Kliničkog zavoda za patologiju i citologiju, da su uspješno provedene protumjere širenja zaraze te da će taj klinički zavod sutra nastaviti s radom, ali u ograničenom opsegu.

21:01 Zagrebački gradonačelnik Milan Bandić najavio je da će u ponedjeljak proglasiti elementarnu nepogodu za Grad Zagreb, kako bi se mogao formirati fond i početi sanirati šteta od potresa.

21:10 Reporter Andrija Jarak kazao je da se vojska povukla s ulica Zagreba, ali građani i dalje trebaju paziti na sigurnost. Istaknuo je kako je mnogima problem napustiti svoj dom, ali da trebaju slušati stručnjake statičare ako oni ustvrde kako je narušena statika nekog objekta. Do 21 sat u domu Cvjetno došlo je oko 120 ljudi, koji će tamo biti smješteni dok im stembeni prostori ne budu sigurni za korištenje.

20:51 Još četiri osobe u Istri zaražene su koronavirusom, pa je tako u nedjelju zaraza potvrđena za ukupno sedam osoba, a u pulskoj Općoj bolnici ukupno je smješteno 30 zaraženih.

Županijski stožer civilne zaštite izvijestio kako je nakon jutrošnja tri slučaja popodne potvrđena zaraza za još četiri osobe, nakon što je iz zagrebačke Klinike za infektivne bolesti "Dr. Fran Miihsljević" u pulsku bolnicu stigao nalaz od devet uzetih uzoraka brisa osoba s područja Istarske županije.

20:41 Pavle Kalinić, pročelnik Ureda za upravljanje u hitnim situacijama, je tijekom javljanja uživo u Dnevnik Nove TV rekao da je u Hrvatsku iz Slovenije stiglo 20 šatora.

"Danas smo potrošili šatore i kontejnere koje smo imali na raspolaganju za bolnicu u Klaićevoj, za Petrovu bolnicu i Srebrnjak. Sad smo dobili novi kontingent. Ovdje imamo mjesta za 300 ljudi i to je back-up", rekao je Kalinić.

Dodao je da bi ljudi koji nemaju gdje prespavati trebali otići u Studentski dom Cvjetno naselje, gdje ima 1700 mjesta.

"Ukoliko bude trebalo više mjesta, mi ćemo to širiti. Nadamo se da neće trebati. Međutim, mi nemamo samo potres nego imamo i koronu. Mi smo dali zahtjev da se za potrebe Zagreba krene u traženje novih prostora za karantenu jer će prostor na Sljemenu uskoro biti popunjen", rekao je Kalinić.

19:26 Ministar unutarnjih poslova Davor Božinović pojasnio je nove mjere. Zatvaraju se tržnice i zabranjuju unutarnje migracije. Više pročitajte ovdje.

19:05 Grad Zagreb uveo je još jednu besplatnu liniju 0800 8802 za građane pogođene potresom (uz prije otvorenu 0800 8805). Pozivaju se ponajprije oni koji su ostali bez svojih domova ili su u potresu teško oštećeni, da se odmah jave na posebnu liniju Grada!

Grad #Zagreb uveo je još jednu besplatnu liniju 0800 8802 za građane pogođene potresom (uz prije otvorenu 0800 8805) Pozivaju se ponajprije oni koji su ostali bez svojih domova ili su u potresu teško oštećeni, da se odmah jave na posebnu liniju Grada! #zagrebearthquake — Grad Zagreb (@wwwzagrebhr) March 22, 2020

19:01 Oko 19 sati Zagreb je ponovno pogodio potres. Ovaj put, bio je magnitude 3,1 po Richteru.

18:25 Na području Zadarske županije nije bilo novih slučajeva zaraze. Čekaju se nalazi za pet osoba, a u samoizolaciji je njih 600. Policijska uprava zadarska zaprimila je 59 dojava o eventualnom kršenju samoizolacije, a u dva je slučaja kršenje utvrđeno, javlja reporterka Dnevnika Nove TV Sanja Jurišić.

Na području #Zadarske županije #nema novih potvrđenih slučajeva zaraze koronavirusom, javlja #Stožer. Čeka se nalaz za još 5 osoba, u samoizolaciji ih je 600. #PU je zaprimila 59 dojava o eventualnom kršenju samoizolacije, u 2 slučaja utvrđeno je kršenje. @DNEVNIKhr @novahr — Sanja Jurisic (@JurisicNovaTV) March 22, 2020

Od danas trgovine rade do 17 sati. Svi oni koji su planirali možda zbog potresa krenuti iz Zagreba prema otoku Viru, trebaju ostati u svojim kućama jer im policija neće dozvoliti prelazak preko Virskog mosta.

17:06 Premijer Plenković je tijekom obilaska centra grada razgovarao s Andrijom Jarkom te mu rekao da, s obzirom kako je bilo jutros, sada sve izgleda odlično.

"Vojska je bila učinkovita. Od HNB-a da vojnog učilišta na Črnomercu sve je očišćeno. Najvažnije je sada da se, s obizirom na vremenske uvjete, ograde svi pločinici u centru grada i da se ljudi drže podalje od zgrada", rekao je premijer.

Dodao je da ima jako puno oštećenja i da još nismo svjesni razmjera štete jer se ona nalazi i unutar, a ne samo izvan zgrada.

"Najvažnije je da smo osigurali smještaj svim građanima kojima stanovi više nisu u stanju da bi mogli u njima prenoćiti", rekao je te zaključio: "Apeliram na odgovornost svih sugrađana, na jedinstvo. Mislim da su danas sve službe bile sjajne."

17:05 Predsjednik Zoran Milanović prilikom obilaska centra grada je kazao kako treba slušati Vladu i nadležne službe, a ne one koji šire kojekakve informacije po društvenim mrežama.

"Vjerujte hrvatskim vlastima, ovo nije normalna situacija. Kvragu, valjda iz ovog svega nešto naučimo", rekao je Milanović.

17:00 Studenti će se iz Studentskog doma Cvjetno naselje seliti u Studentski dom Stjepan Radić kako bi se osigurao smještaj za osobe pogođene potresom.

16:45 Seizmografkinja Ines Ivančič pozvala je u nedjelju poslijepodne građane da u slučaju novog potresa ne podliježu panici, te ponovila kako se ne može predvidjeti hoće li biti novih potresa i koliko će biti snažni.

Ivančić je povrdila da je od nedjelje ujutro, kad su Zagreb pogodila dva snažna potresa, zabilježno 30-ak naknadnih.

To je uobičajena pojava koja može potrajati danima, ali i tjednima, rekla je Ivančić nakon sjednice Nacionalnog stožera civilne zaštite.

Ponovila je kako seizmografi ne mogu reći hoće li biti novih potresa i koliko će snažni biti, odnosno hoće li biti snažnijih od jutrošnjih čija je magnituda bila 5,5 i 5 stupnjeva po Richterovoj ljestvici.

Ako ih bude treba nam mirna glava, nema mjesta panici, ne trčite na stepenice, stanite uz čvrsti zid, dalje od staklenih površina, opetovala je Ivančić građanima.

16:43 Ministar unutarnjih poslova Davor Božinović rekao je kako se trenutno borimo s dvije krize - jednom nevidljivom i jednom nepredvidivom.

16:40 Ministar zdravstva Vili Beroš rekao je kako većina zdravstvenih ustanova funkcionira na odgovarajući način te su pacijenti zbrinjeni.

"Moramo se držati na razmaku jedni od drugih", rekao je.

16:30 Obraćanje državnog vrha upravo je započelo. Pratite ga ovdje.

Plenković je kazao kako su u Hrvatskoj trenutno 254 osobe zaražene koronavirusom.

"Nakon velikog potresa, bilo je još 30-ak manjih od koje neke nismo osjetili. Nije realno da ljudi budu na cesti"; rekao je.

"Apeliram na građane, sada je duršvena odgovornost najbitnija. Najviše možemo pomoći sami sebi. Služajte Stožer"; rekao je.

Besplatni telefon za građane pogođene potresom je 0800 88 05

16:15 U Zagrebu se osjetilo još jedno podrhtavanje tla. EMSC javlja kako je zabilježen potres magnitude 2,8.

16:14 Seizmološka služba javlja kako nastavljaju analizirati naknadne potrese. Do 15 sati zabilježena su dva potresa magnitude veće od 2 te šest potresa magnitude veće od 1

Nastavljamo analizirati naknadne potrese. Zabilježili smo još dva potresa M>2 te šest potresa M>1 do 15h.

Vrijeme na slici je ovaj put lokalno (CET). pic.twitter.com/aQq8VjVtSo — Seizmološka služba HR (@seizmo_hr) March 22, 2020

16:13 Na parkiralištu Infektivne postavljeni su grijani šatori za ekstremne uvjete u kojima se mogu smjestiti pacijenti u slučaju novog potresa

16:06 Očekuje se obraćanje državnog vrha nakon izvanredne sjednice. Izjave nakon sastanka moći ćete pratiti ovdje.

15:48 Ministar Davor Božinović na Twitteru je najavio još restriktivnije mjere

"Puno je manje ljudi na ulicama i pridržavaju se uputa. Ne smijemo zaboraviti da je naša glavna borba, borba protiv koronavirusa! Ići ćemo u još restriktivnije mjere!", poručio je.

15:30 U tijeku je izmještanje studenata iz doma Cvjetno naselje u koji počinju dolaziti građani koji su pogođeni potresom, potvrdio je sanacijski upravitelj Studenog centra Zagreb Mirko Bošnjak. Studenti će biti izmješteni u Studentski dom Stjepan Radić. Dom Cvjetno naselje bit će spremno do 16 sati.

15:26 Grad Zagreb pozvao je građane da ne hodaju po centru grada niti blizu građevina koje su pretrpjele štetu u snažnom potresu.

15:25 Vatrogasna postrojba Zagreb apelirala je na građane da ne zovu bespotrebno."Telefon 193 je potpuno blokiran. Ne opterećujte telefone pozovima za uklanjanje dimnjaka i popravke krova!", napisali su u objavi na Facebook stranici.

15:07 MUP je objavio nove podatke o ozlijeđenima te o oštećenim zgradama.

Ozlijeđene su tri osobe u Krapinsko-zagorskoj županji, 11 osoba u Zagrebu (od čega jedna mlađa osoba životno ugrožena) i tri u Zagrebačkoj županiji.

"Magnituda potresa iznosila je 5.5 prema Richteru, a intenzitet u epicentru bio je VII stupnja MCS ljestvice. Potres se osjetio diljem Hrvatske. Nakon toga, u 7 sati i 1 minutu došlo je do još jednog potresa jačine 5.0 i još nekoliko manjih potresa što je uobičajeno nakon ovako jakih potresa. U širem epicentralnom području potres je izazvao znatne štete", poručuju iz MUP-a.

14:28 Glasnogovornik Vlade Marko Milić kazao je kako su Banski dvori pretrpjeli manja oštećenja, no da je zgrada statički u redu.

14:24 U nuklearki Krško nije došlo do oštećenja zbog potresa.

14:23 Papa Franjo poslao je poruku Hrvatima.

"Izražavam svoju bliskost s hrvatskim narodom pogođenim potresom. Gosopodine daj im snagu da se suoče s ovim", rekao je papa.

14:22 Sastanak državnog vrha u NSK će se održati u 16 sati.

14:15 Građevinski stručnjaci kako su zgrade "dobro izdržale" unatoč vidljivim oštećenjima.

Milan Bandić rekao je kako 80 posto Zagrepčana živi u zgradama s armiranom betonskom konstrukcijom.

14:09 Civilna zaštita je u potpunoj mobilizaciji, oko 2500 ljudi je aktivno. Na terenu su sve službe Crvenog križa, svi pripadnici DVD-a...

14:08 Ministrica kulture Nina Obuljen Koržinek rekla je kako u unutrašnjosti Crkve svetog Marka nema većih oštećenja.

14:03 Premijer Andrej Plenković rekao je kako se razmišlja o lokacijama za smještaj onih koji više ne mogu biti u svojim domovima.

"Razgovaramo s hotelima, imamo studentske domove. Nitko neće biti bez krova na glavom, ali dopustite da prvo skupimo sve informacije. Nitko nema čarobnu formulu", rekao je premijer.

13:55 Šef Sabora Gordan Jandroković rekao je kako stanje u potresom oštećenoj zgadi Hrvatskog sabora nije dobro.

"Vjerujem da ćemo naći prostor u kojem ćemo održavati sjednice i donositi zakone", rekao je Jandroković.

Hrvatski Sabor do daljnjega neće zasjedati u zgradi na Markovu trgu.

13:50 Oštećena je zgrada Županijskog suda u Zagrebu.

13:44 Reporterka Dnevnika Nove TV Barbara Štrbac javila se iz dječje bolnice u Klaićevoj.

"Ozlijeđeno dijete je u teškom i kritičnom stanju. To su teške cerebralne ozljede koje su nastale tijekom urušavanja za vrijeme potresa", rekao je ravnatelj bolnice Goran Roić.

Kazao je kako su svi mali pacijenti zbrinuti te da su se djeca baš kao i svi ostali jako uplašili, ali su napravili sve da ih umire.

Rekao je kako je na obližnjem igralištu postavljen šator u slučaju novih potresa.

13:30 Vojska čisti teren u centru Zagreba.

"250 vojnika je na terenu. Postavili smo 10-ak punktova, očistili smo Trg i Dolac, raščišćavamo teren. Za sutra je spremno još 300 vojnika ako će trebati", rekao je brigadir Robert Suntešić za Izvanredne vijesti Nove TV.

13:16 Ravnatelj KBC-a Ante Ćorušić izvijestio je o stanju objekata u sklopu KBC-a Zagreb

"KBC ima šest lokacija na kojima radi. Relativno parcijalna oštećenja su na Šalati na zgradi Klinike za ortopediju, Jordanovcu i Petrovoj. Dio trudnica u Petrovoj je prebačen u noviji dio zgrade, a dio u bolnice Merkur i Sestre milosrdnice. Svi su zbrinuti", rekao je Ćorušić.

13:11 Građevinske tvrtke na raspolaganju su građanima i nadležnim institucijama u sanaciji šteta zbog potresa u Zagrebu, rekla je Hini potpredsjednica HGK za promet i građevinarstvo Mirjana Čagalj.

Svi kojima je potrebna pomoć mogu se javiti na mail graditeljstvo@hgk.hr.

12:56 Ravnatelj Dječje bolnice u Klaićevoj Goran Roić izjavio je da su u nedjeljnim potresima u Zagrebu oštećeni dijelovi te bolnice, te da su sva djeca, kojima je to zdravstveno stanje dozvoljavalo, otpuštena iz bolnice.

"Bolnica u Klaićevoj sastoji se od četiri zgrade, a najviše je stradala Fischerova zgrada iz 1908. godine, nastale su vrlo opasne pukotine u strukturi zgrade, manja urušavanja, otpala je žbuka. Preventivno smo, uz pomoć gospodina Kalinića na obližnjem srednjoškolskom igralištu stavili šator i kontejnere, ako se koji udar ponovi i ako bude potrebno da možemo vrlo brzo zbrinuti djecu u blizini bolnice, rekao je Roić.

12:56 Ministar financija Zdravko Marić izjavio je u nedjelju kako će Vlada upogoniti sva raspoloživa sredstva i sve što je u njenoj moći kako bi što prije sanirala štetu nastalu potresom koji je pogodio Zagreb.

"Prvi dojmovi prolazeći kroz centar grada... zaista se radi o jako velikoj materijalnoj šteti, sve to ćemo skupa procjenjivati, i sam naš proračun je što se tiče gospodarstva pod utjecajem koronavirusa. Upogonit ćemo sve što nam je na raspolaganju i u našoj moći", rekao je novinarima ministar Marić prilikom obilaska oštećenih dijelova centra Zagreba.

12:55 Sedamdeset pripadnika Hrvatske kopnene vojske, iz sastava Inženjerijske pukovnije i mehanizirane bojne Tigrovi i Gromovi na terenu je u centru grada Zagreba te pomažu u sanaciji posljedica snažnog potresa od Trga bana Jelačića, Ilicom do zapadnog dijela grada.

Pripadnici Zapovjedništva za potporu pružaju pomoć bolesnicima i pomažu bolnicama u Zagrebu, Klinici za ženske bolesti i porode u Petrovoj i Klinici za infektivne bolesti Dr. Fran Mihaljević kako bi se stanje što prije normaliziralo, izvijestilo je u nedjelju Ministarstvo obrane ( MORH) na svojim internetskim stranicama.

12:47 Zbog snažnog potresa koji je zatresao Grad Zagreb u jutarnjim satima, do 11 sati na području Policijske uprave zagrebačke za sad policija ima informaciju o ukupno 66 oštećenih objekata i 23 osobna automobila.



Najveći broj objekata i osobnih automobila oštećen je u samom centru Grada. Oštećene su Zagrebačka katedrala i crkva u Palmotićevoj ulici, a na području Dubrave uz dojave o oštećenjima više objekata, oštećena je i crkva u Čučerju.

12:42 Crveni križ zahvalio je svim volonterima i poručio kako trenutno nemaju potrebe za dodatnim ljudima.

"Hvala svima na ponudama za volontiranje, ali trenutno nemamo potrebe za dodatnim ljudima. Na terenu su sada naši Interventni timovi, a ako dođe do promjene, javit ćemo vam. Hvala još jednom!", poručuju iz Crvenog križa.

12:40 Organizirani su besplatni obroci i smještaj za Zagrepčane koji se ne mogu vratiti u domove. Više pročitajte ovdje.

12:20 Po prvim informacijama s terena u potresu koji je jutros zatresao Zagreb oštećen je južni toranj zagrebačke katedrale koji je u obnovi, a u crkvi Uznesenja Blažene Djevice Marije u Remetama urušio se dio stropa svetišta.

Teško je oštećena i Bazilika Srca Isusova u Palmotićevoj gdje se urušio strop, a u podrhtavanju tla oštećena je i crkva u Čučerju župe Pohoda Blažene Djevice Marije, ali i Župa Svih Svetih u Sesvetama.

Ministarstvo kulture će u suradnji sa stručnjacima Gradskog zavoda za zaštitu spomenika kulture i prirode Grada Zagreba, ali i stručnjacima iz svih drugih konzervatorskih odjela unutar Ministarstva kulture koordinirati pregled stanja i stupanj oštećenja kako na području Grada Zagreba tako i na području ostalih županija koje su pretrpjele oštećenja uzrokovana ovim nizom potresa.

12:14 Ured za upravljanje u hitnim situacijama organizirao je obroke za sve građane koji se ne mogu vratiti u svoje domove. Bit će dostupni u nedjelju nakon 13 sati na Zrinjevcu, Mažuranićevom trgu te na Trgu dr. Franje Tuđmana.

11:59 Šefica zarazne Alemka Markotić rekla je kako je sve pod kontrolom.

"Vojska nam pomaže. Svi su odmah i brzo odreagirali. Postavljaju se grijani šatori za bolesnike. Statičari provjeravaju stanja zgrada. Nismo se jutros stigli baviti brojevima novozaraženih, ministar će kasnije dati informacije. Imamo petero ljudi na respiratoru", rekla je.

11:55 Ministar zdravstva Vili Beroš obilazi sve zdravstvene ustanove u Zagrebu.

Ispred Klinike za infektivne bolesti "Dr. Fran Mihaljević", gdje su nastradali neki dijelovi bolnice, ocijenio je da nema iznimno velike štete na zgradama bolnice, kao ni na zgradama drugih zdravstvenih ustanova u Zagrebu.

"Svugdje je situacija relativno dobra, nema većih šteta. Jutros je izvan pogona ostala sala za intervencije u KBC-u Sestre Milosrdnice, no dogovoreno je da to pokriva bolnica Sveti Duh. Sve ćemo vidjeti, obići, stalno sam na telefonskoj liniji s ravnateljima. Za Petrovu bolnicu nisam dobio informaciju o značajnijem oštećenju", rekao je Beroš novinarima.

11:38 Šef Europskog parlamenta poručio je kako su njegove misli sa svima koje je jutro pogodio snažan potres.

"Europska unija spremna je napraviti što god da može kako bi pomogla"; napisao je David Sassoli.

11:33 Zgrada Hrvatskog sabora na Gornjem gradu znatno je oštećena u potresima koji su u nedjelju pogodili Zagreb.

Zgrada ima znatna oštećenja, urušio se dio krova, oštećeni su dimnjaci, potvrdili su iz Hrvatskog sabora ističući da u zgradu nitko ne može ući dok to ne odobre statičari.

U zgradi su isključeni struja, voda i plin.

Zbog činjenice da je vikend i da Sabor ne zasjeda, u zgradi je vrlo malo osoblja, samo djelatnici saborske straže.

11:24 Hrvatska vojska pomaže u seljenju opreme i nedonoščadi iz Petrove

Hrvatska vojska pomaže u seljenju opreme i nedonoščadi iz Petrove (Foto: DNEVNIK.hr)

11:22 Dio djece iz starijeg dijela bolnice u Klaićevoj premješteni su u novi, sigurniji dio

11:14 Premijer Andrej Plenković izjavio je u nedjelju kako je naložio svim ministrima da na teren pošalju građevinare statičare da odmah naprave procjenu stanja zgrada i štete nakon potresa koji je jutros pogodio Zagreb.

"Svi su angažirani, vidite da se već oko katedrale čisti. Dao sam nalog svim ministrima da svi građevinari statičari, koji inače brinu o zgradama, da odmah izađu na teren i naprave procjenu. Moramo biti sigurni da su nam u tim objektima ljudi u situaciji da tamo mogu biti", rekao je Plenković novinarima prilikom obilaska zagrebačke katedrale.

Ustvrdio je kako se sve službe dobro nose s problemima, i potresom i koronavirusom.

11:12 Pavle Kalinić kazao je kako se moraju osigurati stare građevine u centru gradu.

"Preko tri i pol tisuće ljudi je na ulicama. Osigurali smo sve što smo mogli. Bolnice se pokrivaju sa šatorima. Crveni križ će dijeliti hranu i vodu po ulicama. Nadamo se da neće biti daljnjih jačih podrhtavanja. Manjih će vjerojatno biti", rekao je Kalinić.

Kazao je i kako se svi koji mislle da je njihova zgrada ili kuća ugrožena zbog potresa jave na broj 112.

11:08U potresu su uz katedralu, oštećene i druge crkve. Oštećene su i zgrade Vlade i Sabora

11:06 Europski mediteranski seizmološki centar u nedjelju prijepodne zabilježio je još nekoliko podrhtavanja tla u Zagrebu i okolici, jakosti od 3,0 do 3,2.

Nakon prva dva potresa jakosti 5,3 i 5,0 i trećeg jakosti 3,7 seizmografi su zabilježili:

- u 9,04 sati potres jakosti 3,1, na dubini sedam kilometara, šest kilometara sjeverno od Zagreba i pet kilometara južno od Kašine

- u 9,10 sati potres jakosti 3,0, na dubini pet kilometara, sedam kilometara sjeverno od Zagreba i šest kilometara jugozapadno od Kašine

- u 10,11 sati potres jakosti 3,2, na dubini pet kilometara, šest kilometara jugoistočno od Zagreba i šest km zapadno od Sesveta

10:52 U 11 sati na Novoj TV pratite izvanredne vijesti. Možete ih gledati i na portalu DNEVNIK.hr

10:40 Sve dežurne službe Zračne luke Franjo Tuđman reagirale u skladu s procedurama, vodeći računa da su sigurnost i zaštita putnika prioriteti, te su evakuirale putnike iz putničkog terminala u trenutku potresa. Naknadnom inspekcijom i kontrolom zgrade utvrđeno je da nema oštećenja u samoj zgradi niti na uzletno-sletnoj stazi i ostalim manevarskim površinama.

"Nakon uspostave operativnih sustava, očekujemo uspostavu prometa iza 10.30 sati, prema rasporedu", poručuju iz zračne luke

10:39 Premijer Andrej Plenković s predstavnicima državnog vrha obišao je centar Zagreba

10:39 Na području grada Zagreba nekoliko se trafostanica vraća u pogon, a sve službe Hrvatske elektroprivrede (HEP) su na terenu i nastoje što prije normalizirati stanje u opskrbi električnom i toplinskom energijom na području grada Zagreba, poručili su u nedjelju iz HEP-a.

"Sustav opsrkbe električnom energijom u gradu Zagrebu i okolici je stabilan. U ovom trenutku postoji još nekoliko trafostanica koje se vraćaju u pogon", kažu u HEP-u.

10:14 Predstavnici državnog vrha dali su izjave nakon kriznog sastanka. Više pročitajte ovdje

Premijer je pokušao pojasniti što da građani naprave u dvije sad kontradiktorne situacije.

"Prema informacijama rukovoditeljice sizmološke službe, potres je bio jačine 5,5 po richteru. Ovo je najjači potres u Zagrebu u posljednjih 140 godina.

Postoje brojna oštećenja na zgradama. pozivamo sve građane na oprez. Pozivamo sve sugrađane da iako je hladno vrijeme budu još malo ispred zgrada.

Imamo dvije krizne situacije koje su kontradiktorne. Poruka je bila ostanite doma, a onda se dogodio potres", rekao je Plenković.

Premijer je naglasio da je ugroza od koronavirusa veća od ugroze potresa.

"Molimo građane da slušaju sve upute Stožera, koji će imati presice za obje krize dvaput na dan.

09:55 Koronavirusom u Hrvatskoj je zaraženo 235 osoba

09:44 "Budite vani, ali držite razmak. Dobro se obucite. Koronavirus nije nestao. Razumijemo sve, ali budite oprezni. Broj nije toliko porasao. Ajmo svi zajedno, možemo mi to", rekla je Maja Grba Bujević, načelnica kriznog stožera Ministarstva zdravstva.

Iz Stožera su poručili kako će potresa još biti, ali ne bi trebali biti tako jaki.

"Demantirao bih najave da će biti nekih novih i jačih potresa. Znali smo da će se potres jednom ovdje dogoditi. Na svu sreću nitko nije stradao Proširila se velika panika koju je potrebno smiriti..Treba pomoći ljudima.Tlo se smiruje. Prilikom naknadnih potresa treba su čuvati i ne boraviti uz zgrade s kojih se može nešto srušiti i ozlijediti vas. Ne treba širiti paniku. Trebamo upozoriti da je koronavirus i dalje tu. Ljudi su izašli van i to je normalno. Svi će pomisliti da su dobili koronu, no to nije tako. U trenutku kad je jak potres, u visokim zgradama ne treba ići na stubišta i zakrčiti lifotve. Nakon trešnje treba izaći iz takve zgrade. LJudi se trebaju skloniti u dijelovima zgrade za koje procjene da su sigurni", rekao je tijekom presice Nacionalnog kriznog stožera seizmolog krešimir Kuk.

09:30 Petnaestogodišnje dijete, iako su prve informacije govorile drugačije, nije prva žrtva potresa u Zagrebu. U Klaićevoj je u teškom stanju. Ozliježeno je u potresu u Đorđićevoj ulici.

Kako su za N1 potvrdili iz Klaićeve, 15-godišnje dijete je kritično i liječnici se bore za njegov život.

Iako je ranije Hini potvrđeno da je dijete preminulo, srećom, informacija se pokazala netočna.

09:20 Koronavirus je prema procjenama kriznog stožera veći izazov od potresa, ocijenio je ministar unutarnjih poslova i voditelj Nacionalnog stožera civilne zaštite Davor Božinović.

"Sve relevantne informacije s kojima raspolažemo u ovom trenutku ste čuli. U ime Stožera civilne zaštite RH mogu jamčiti da ćemo nastaviti komunikaciju kao što smo imali dosad, i u krizi s koronavirusom, koja još traje i koja je po našim procjenama veći izazov, i u ovoj sada s potresom", istaknuo je Božinović.

09:15 Bolnice razmještaju pacijente, dio je smješten u Srebrnjak

09:05 Oko 9 sati dogodilo se još jedno kratkotrajno podrhtavanje tla

09:01 Petnaestogodišnje dijete prva je žrtva potresa u Zagrebu, potvrđeno je Hini u nedjelju u Zavodu za Hitnu medicinu Grada Zagreba.

Dobili smo dojavu o urušavanju zgrade u Đorđićevoj 13. Ekipa hitne pomoći je izašla na teren i našla teško ozlijeđeno dijete koje više nije pokazivalo znakove života, rekao je Žarko Rašić, ravnatelj Zavoda za hitnu medicinu.

Dijete od 15 godina prevezeno je u Kliniku za dječje bolesti u Klaićevoj, no tamo je konstatirana njegova smrt.

08:55 MUP upozorava kako je sada nužno poštovati hitni koridor te poziva vozače da se pomaknu ulijevo ili udesno kako bi sredinu autoceste oslobodili za prolazak hitnih službi.

08:45 "Potrese ne možemo prognozirati, bilo kakve obavijesti da slijedi snažniji potres nisu točne! Postoji vjerojatnost za jači potres, ali je izrazito mala. Možemo očekivati naknadne slabije potrese. Nemamo struje i radimo sve što možemo da damo pravodobne i točne informacije" poručuju iz Seizmološke službe RH

08:40 Ministar unutarnjih poslova Davor Božinović rekao je kako su prema prvim informacijama tri osobe lakše ozlijeđene

08:37 Zagrebački gradonačelnik Milan Bandić dao je izjavu prilikom dolaska na izvanrednu sjednicu Nacionalnog kriznog stožera u NSK.

"Hvala bogu nitko nije platio ljudskim životom. Trebamo donijeti mjere i ljude primiriti. Pavle Kalinić je krenuo prema Kašini", rekao je Bandić.

Epicentar potresa zabilježen je samo četiri kilometra od Kašine.

Gradonačelnik Bandić komentirao je i oštećenje na zagrebačkoj katedrali.

"Palo je deset do dvanaest metara južnog tornja katedrale, nažalost", rekao je Bandić.

08:35 Ministar Damir Krstičević dao je zapovijed da vojska pomogne Zagrebu.

08:30 U rodilištima su majke s djecom izašle van

08:26 Jedno je dijete ozlijeđeno u potresu koji je jutros potresao Zagreb, izvijestio je u nedjelju ujutro ravnatelj zagrebačkog Zavoda za hitnu medicinu Žarko Rašić.

Dijete je ozlijeđeno kad je pao dio krova i prevezeno je u Klaićevu bolnicu.

Na poziv policije Hitna pomoć je izašla i na teren u Ulicu kralja Držislava gdje je srušena kuća, dodao je.

08:20 Na području Zagreba nakon jutrošnjih potresa ima zatočenih osoba, doznaje se iz Javne vatrogasne postaje Grada Zagreba.

Dva snažna potresa, prvi jakosti 5,3 i drugi jakosti 5,0 pogodila su u nedjelju ujutro Zagreb i izazvala štete na zgradama.

08:17 U 8.30 sastaje se državni vrh u NSK. Premijer Aandrej Plenković, šef Sabora Gordan Jandroković, presjednik Zoran Milanović, ministar obrane Damir Krstićević i gradonačelnik Milan Bandić prisustvovat će sastanku

08:15 Šef Rebra Ćorušić rekao je kako u KBC-u Zagreb nije nastala veća šteta te je sve u redu.

08:12 Na području Zagreba nakon jutrošnjih potresa ima zatočenih osoba, doznaje se iz Javne vatrogasne postaje Grada Zagreba.

Dva snažna potresa, prvi jakosti 5,3 i drugi jakosti 5,0 pogodila su u nedjelju ujutro Zagreb i izazvala štete na zgradama.

Iz pozivnog centra zagrebačkih vatrogasaca doznaje se da na području grada ima zatočenih osoba. Službenici javljaju da nema potvrđenih informacija o žrtvama.

08:10 Treći potres koji je jutros pogodio Zagreb oko 7,40 bio je jakosti 3,7

08:00 MUP je pozvao građane koji su izašli zbog potresa na ulice, da drže potreban razmak radi suzbijanja širenja virusa.

07:45 MUP je pozvao građane koji su izašli zbog potresa na ulice, da drže potreban razmak radi suzbijanja širenja virusa.

07:15 Pavle Kalinić, pročelnik Ureda za upravljanje u hitnim situacijama Grada Zagreba poručio je građanima da izađu iz kuća. Poručio je i kako je podignuta Civilna zaštita Grada Zagreba. Više pročitajte ovdje.

07:00 Novi potres jačine 5,0 zatresao je Zagreb u 7 sati, s epicentrom na istom području kao prvi.

06:15 EMSC je kasnije objavio kako je prvi potres bio jačine 5,3 stupnjeva s epicentrom 7 kilometara od Zagreba, 4 od Kašine na dubini od 10 kilometara.

06:10 Službenog izvješća o jačini nije bilo u prvim trenucima, ali građani su svjedočili da je podrhtavanje bilo prilično jako: "Sve se zatreslo, alarmi sviraju posvuda, mislila sam da će se zgrada raspasti!" Oštećenja su zabilježena na zgradama bolnice Rebro i Sveti Duh.

06:00 U središtu grada zabilježene su materijalne štete, a u dijelovima grada nema struje i vode.